Wes-Kaap staal hom vir derde vlaagInentings in die provinsie duur voort, terwyl die Wes-Kaap hom staal vir ‘n styging in Covid-19-gevalle. (Foto: Alan Winde/Twitter) Die Wes-Kaap het ŉ omvattende plan opgestel om die derde vlaag Covid-19-infeksies in die provinsie te hanteer. Daar is groot kommer oor die verspreiding van die hoogs aansteeklike Delta-variant wat tans die meeste infeksies in Suid-Afrika veroorsaak. Gauteng was tot dusver die episentrum van die nuwe vlaag, maar daar is nou ook al hoe meer gevalle in die Wes-Kaap, Limpopo, Mpumalanga en KwaZulu-Natal. Dr. Keith Cloete, hoof van die departement van gesondheid in die Wes-Kaap, het Vrydag gesê die provinsie het “baie geleer” uit die vorige twee vlae en het reeds nie-Covid-19-dienste by sy hospitale begin afskaal om ruimte vir Covid-19-pasiënte te skep. Teen volle kapasiteit sal die Wes-Kaap 2 300 beskikbare beddens in staatshospitale hê. Die provinsie het bedrywighede by sy veldhospitale tussen vlae afgeskaal, maar nooit heeltemal gesluit nie. Dié hospitale word nou weer in werking gestel. Cloete sê in hierdie stadium word 960 mense in staatshospitale vir Covid-19 behandel en 1 320 in private hospitale. Dit is sowat 16% van die algehele getal mense wat tans in hospitale in die provinsie behandel word. Volgens die jongste korttermynvooruitskatting gaan tot 500 mense per dag weens Covid-19 in hospitale in die provinsie opgeneem word. In dié stadium staan die syfer op ŉ gemiddeld van 170 nuwe opnames per dag. Daaglikse infeksies in die Wes-Kaap neem toe en daar word nou gemiddeld meer as 2 000 nuwe gevalle per dag bevestig. Sterftes het ook toegeneem, met nagenoeg 35 wat elke dag in die provinsie bevestig word. Meer as 620 000 inentings is reeds in die provinsie gedoen. Cloete sê traumagevalle het met 25% gedaal nadat die hernieude verbod op alkohol in werking getree het en naweke het dié syfer met tot 33% afgeneem. Die stad het ook ŉ massasterftesentrum waar tot 240 liggame op ŉ slag gehanteer kan word.